Wä mä etter «allpott», also immer wider, «i d Sätz bringt», macht mä ne schwiiwüetig. Und wer räsig isch, tot dä ebä ettänemal «uustschabeiere». Wer etz daas Wort nüd kännt, der mos si nüd että schiniere, wils das luut em Schwiizerische Idiotikon tatsächli nu z Elme git und drum i dr Literatur nu bim Walter Elmer. Zitiert werdet da ussem «Welt am Pfiischter» drii Variante: «tschabeiere»  isch «lebhaft diskutieren, mit Worten streiten, zanken», «abetschabeiere» bedüütet «über jemanden schlecht reden, schimpfen», und «uustschabeiere» heisst «aufbegehren, schelten». Dr Walter Elmer schriibt: «E mergglichi Lebtig isch das und e Tschabeierte: Die eine hüüned und de andere chiibed.»